Susidūrimo schema
**2009 m. palydovų susidūrimas** buvo pirmasis tokio masto (didžiausias) dviejų dirbtinių palydovų susidūrimas Žemės orbitoje.

Susidūrimas įvyko vasario 10 d. 16:56 UTC laiku apie 789 km aukštyje, virš Taimyro pusiasalio Sibire. Susidūrė kompanijos „Iridium Satellite LLC" veikiantis palydovas Iridium 33 ir Rusijos kosminėms pajėgoms priklausantis nuo 1995 m. neaktyvus Kosmos-2251. Susidūrimo greitis buvo 11,7 km per sekundę (apie 42 120 km/h). Abu palydovai buvo visiškai sunaikinti, tačiau orbitoje pasklido debesys skeveldrų, kurios kelia grėsmę kitiems orbitoje skriejantiems palydovams (dėl ypatingai didelių greičių, aparatams žalos gali padaryti netgi labai mažos, centrimetrinės dalelės). NASA vyr. mokslininkas Nicholas L. Johnson apskaičiavo, kad iš viso susidarė apie 1000 didesnių nei 10 cm skeveldrų, neskaitant mažesnių. NASA teigė, kad nuolaužų susidūrimo su Tarptautine kosmine stotimi tikimybė maža, nes TKS orbita apie 430 km žemiau. Tačiau jau 2011 m. siekiant išvengti susidūrimo TKS turėjo atlikti persiorientavimo manevrą. Pasak Kinijos mokslininkų, nuolaužos taip pat kelia pavojų Kinijos palydovams. Nors aeronautikos atstovai taip pat įspėjami dėl galimų skeveldrų liekanų atmosferoje, teigiama, kad jeigu taip nutiktų, ne anksčiau nei po kažkiek mėnesių.

Kosmos-2251 buvo 950 kg svorio ryšių palydovas, įvestas į orbitą 1993 m. birželio 16 d. prieš susidūrimą buvo nebeaktyvus ir skriejo orbitoje kaip kosminė šiukšlė. Iridium 33 svėrė 560 kg, paleistas 1997 m. rugsėjo 14 d. ir buvo vienas iš 66 „Iridium Satellite Constellation" tinklo ryšių palydovų.

Tokius susidūrimus numatyti ir jų išvengti šiuo metu yra sudėtinga. Palydovų prasilenkimas per kelių kilometrų atstumą yra labai dažnas reiškinys – minėto Iridium Satellite Constellation tinklo atveju, palydovai prasilenkia 5 km atstumu 400 kartų per savaitę, susidūrimo tikimybė vertinama kaip 1 iš 50 mln.; prie tokių tikimybių, tikslaus susidūrimo atvejo nustatymas sunkiai įmanomas ir neekonomiškas dėl ribotos kompiuterinės galios, operatyvios informacijos apie palydovų išsidėstymą trūkumo, reikalingo kuro kiekio palydovo perorientavimui ir kt.

Šaltiniai
---------

1. ↑  McDowell, Jonathan (2009-02-15). „Jonathan's Space Report No. 606". Suarchyvuotas originalas 2017-04-05. Nuoroda tikrinta 2009-02-17.
2. ↑  Iannotta, Becky (2009-02-22). „U.S. Satellite Destroyed in Space Collision". Space.com. Suarchyvuotas originalas 2009-02-13. Nuoroda tikrinta 2009-02-12.
3. ↑  Achenbach, Joel (2009-02-11). „Debris From Satellites' Collision Said to Pose Small Risk to Space Station". The Washington Post. Nuoroda tikrinta 2009-02-12.
4. ↑  Marks, Paul (2009-02-13). „Satellite collision 'more powerful than China's ASAT test". *New Scientist*. Suarchyvuotas originalas 2009-02-15. Nuoroda tikrinta 2009-02-17.
5. ↑  Matthews, Mark K. (2009-02-13). „Crash imperils satellites that monitor Earth". Orlando Sentinel. Suarchyvuotas originalas 2009-02-16. Nuoroda tikrinta 2009-02-17.
6. ↑  „Collision between Iridium 33 and Cosmos 2251". N2YO. Suarchyvuotas originalas 2009-02-16. Nuoroda tikrinta 2009-02-17.
7. ↑  „Orbital Debris Quarterly News, July 2011" (PDF). NASA Orbital Debris Program Office. Suarchyvuotas originalas (PDF) 2011-10-20. Nuoroda tikrinta 2012-01-01.
8. ↑  „China alert on U.S.-Russian satellite collision". Xinhua. 2009-02-12. Suarchyvuotas originalas 2009-02-13. Nuoroda tikrinta 2009-02-12.
9. ↑

Nuorodos
--------

* Po susidūrimo orbitoje likusių nuolaužų animacija (modelis)
* Vaizdinė medžiaga Archyvuota kopija 2009-02-17 iš Wayback Machine projekto.
* Trumpa susidūrimo animacija